
1. CONSIDERAŢII GENERALE

Biotehnologia se referă la ansamblul aplicaţiilor care implică organisme, sisteme biologice sau procedee biologice, biotehnologia modernă făcând apel la tehnici care au în vedere structuri genetice. Biotehnologia industrială are în vedere aplicaţiile biotehnologice utilizate în industrie, fără a include domeniul alimentar şi medical.

Ştiinţele care au ca obiect de studiu formele vii, ca şi biotehnologia, sunt considerate, în general, ca reprezentând - după tehnologia informaţiei - un element fundamental al economiei bazate pe cunoaştere, capabilă să genereze noi posibilităţi pentru societăţile şi economiile contemporane.

Aceste ştiinţe evidenţiază importante probleme de ordin politic şi la nivelul societăţii, făcând loc posibilităţii unei largi dezbateri publice, aşa cum a fost confirmat de ampla consultare publică întreprinsă de Comisia Europeană în toamna anului 2001.

Societăţile democratice trebuie să poată oferi garanţii şi căi de dialog pentru a face în aşa fel încât dezvoltarea şi aplicarea ştiinţelor vieţii şi a biotehnologiei să respecte valorile fundamentale recunoscute de Uniunea Europeană în Carta drepturilor fundamentale a Uniunii Europene, redactată de Convenţia asupra viitorului Europei.

Europa se găseşte în faţa unei opţiuni politice majore: fie acceptă un rol pasiv şi suportă consecinţele dezvoltării acestor tehnologii, fie elaborează politici proactive vizând dezvoltarea lor într-un mod responsabil, cu respectarea valorilor şi principiilor europene. Comisia Europeană este pe deplin angajată în căutarea unor soluţii rapide şi eficiente în această zonă de interes.

În domeniul ştiinţelor vieţii şi al biotehnologiei se manifestă un dinamism pronunţat, deschizând calea unor aplicaţii deosebite în domenii cum ar fi sănătatea, agricultura, producţia alimentară, protecţia mediului, precum şi noi descoperiri ştiinţifice. Soclul comun al cunoştinţelor despre organismele vii şi ecosisteme determină apariţia unor noi discipline ştiinţifice cum ar fi genomica şi bioinformatica, dar şi noi aplicaţii ca depistarea genetică şi regenerarea de organe sau ţesuturi umane. Aceste noi discipline oferă perspectiva unor aplicaţii cu profunde implicaţii în ansamblul societăţilor şi economiilor contemporane.

Extinderea bazei de cunoştinţe este însoţită de sporirea fără precedent a invenţiilor şi inovaţiilor privind aplicaţiile practice, ceea ce determină un potenţial de generare de noi bogăţii. Sunt create locuri de muncă calificate care contribuie la dezvoltarea economiei bazate pe cunoaştere.

Ştiinţele vieţii şi biotehnologia dispun de tehnologii de vârf, putând contribui la realizarea obiectivelor summit-ului de la Lisabona (martie 2000). Consiliul European de la Stockholm (martie 2001) a invitat Comisia Europeană şi Consiliul UE să examineze măsurile ce se impun pentru deplina utilizare a potenţialului biotehnologiilor şi întărirea competitivităţii Europei în acest sector. Procesul implicat trebuie să garanteze sănătatea şi securitatea consumatorilor, să asigure protecţia mediului şi să respecte valorile fundamentale şi principiile etice.

Acţiunile desfăşurate în Europa în acest domeniu s-au limitat la organismele modificate genetic (OMG-uri) şi la probleme particulare de etică, asupra cărora s-a focalizat opinia publică. Progresele ştiinţifice şi tehnologice ridică complexe probleme de reglementare.

Forurile europene trebuie să se implice în mod activ în elaborarea unor politici responsabile, orientate spre viitor. Comisia Europeană consideră că problema care se pune în faţa Europei nu este dacă, ci cum să răspundă la provocările ridicate de noile tehnologii.

 

2. EUROPA ŞI DEZVOLTAREA BIOTEHNOLOGIEI

1. Preocupări europene

În contextul strategiei hotărâte la Lisabona, Comisia Europeană a adus la cunoştinţa Consiliului European de la Stockholm (martie 2001) intenţia sa de a prezenta o comunicare cuprinzând o viziune strategică privitoare la ştiinţele vieţii şi biotehnologie, prezentând evoluţia, direcţiile de dezvoltare şi maniera de abordare a problemelor etice.

Comisia Europeană a lansat, în septembrie 2001, o vastă consultare publică asupra problemelor implicate de dezvoltarea biotehnologiei, bazată pe o comunicare, [COM (2001) 454 final], prezentată sub forma unui document de consultare intitulat "Către o viziune strategică asupra ştiinţelor vieţii şi biotehnologiei". Documentul de consultare conferă o largă viziune de ansamblu asupra problemelor-cheie. Comisia Europeană a primit circa 320 de puncte de vedere, unele sugestii fiind extrem de detaliate. Ele provin de la guvernele statelor membre, de la autorităţile publice, de la Grupul european pentru etică, de la asociaţii sectoriale şi profesionale, de la medii universitare, etc.

Prin [COM (2002) 27 final], intitulată "Ştiinţele vieţii şi biotehnologia - o strategie pentru Europa", Comisia Eruopeană propune o strategie compusă din două părţi: un document de orientare şi un plan de acţiune, prin care Europa să elaboreze politici durabile şi responsabile pentru a răspunde următoarelor probleme:

− ştiinţele vieţii şi biotehnologia oferă posibilităţi de a răspunde unui mare număr de necesităţi mondiale în domeniul sănătăţii, siguranţei alimentaţiei, protecţiei mediului şi dezvoltării durabile; cum concepe Europa să atragă resurse umane, industriale şi financiare pentru a dezvolta şi aplica aceste tehnologii, pentru a răspunde cerinţelor unei societăţi în schimbare şi a-şi îmbunătăţi competitivitatea?;

− este indispensabilă o largă susţinere publică, trebuind să fie luate în considerare consecinţele şi preocupările de ordin etic şi la nivelul societăţii; cum va putea Europa să pună în aplicare, în mod eficient, politici credibile şi responsabile care să beneficieze de încrederea şi adeziunea cetăţenilor?;

− revoluţia ştiinţifică şi tehnologică este o realitate mondială care generează noi perspective, dar şi noi provocări; cum poate Europa să răspundă mai bine acestor provocări, să-şi elaboreze politicile interne într-o perspectivă internaţională şi să intervină pe scena mondială pentru a-şi apăra interesele?.

Strategia avută în vedere de Comisia Europeană urmăreşte să permită Europei să exploateze potenţialul ştiinţelor vieţii şi biotehnologiei, să garanteze o bună gestioanare a activităţii din aceste domenii şi să stimuleze asumarea responsabilităţilor mondiale ale Europei. Această strategie este una integrată, elementele sale sunt interdependente şi se susţin reciproc.

Comisia Europeană are în vedere şi un plan de acţiune pentru adoptarea unor măsuri concrete, precum şi a unor recomandări pentru celelalte sectoare - publice şi private -, respectând principiul subsidiarităţii.

1. Potenţialul ştiinţelor vieţii şi al biotehnologiei

Ştiinţele vieţii şi biotehnologia sunt considerate printre tehnologiile de vârf cele mai promiţătoare pentru deceniile viitoare. Ca şi tehnologia informaţiei, ele pot fi aplicate în scopuri foarte variate. Ţinând cont de progresele ştiinţifice majore din ultimii ani, este de aşteptat ca dezvoltarea remarcabilă a cunoştinţelor privitoare la sistemele vii să genereze un flux continuu de noi aplicaţii.

Trebuie conturate noi abordări în domeniul îngrijirii sănătăţii, la scară mondială. Biotehnologia permite producerea mai economică, mai sigură şi respectând normele etice, a unui ansamblu din ce în ce mai mare de medicamente şi servicii medicale - de exemplu, hormonul de creştere umană care nu implică riscul de contractare a maladiei Creutzfeldt-Jacob, tratamentul hemofiliei pe baza factorilor coagulanţi fără risc de transmitere a virusului HIV şi al hepatitei C, insulina umană, vaccinul împotriva hepatitei B, etc. Biotehnologia se află la originea trecerii de la un model axat pe gestioanrea maladiilor, la o medicină personalizată şi preventivă, bazată pe predispoziţia genetică, pe diagnostic precoce, pe tratamente inovatoare. Farmacogenomica utilizează informaţiile asupra genomului uman pentru a descoperi şi pune la punct medicamente noi, a medicamentelor numite "inteligente". Se deschide calea înlocuirii de ţesuturi şi organe pentru tratarea unor maladii degenerative, spre rezolvarea unor probleme ce survin după accidente cerebro-vasculare, înfruntarea maladiei Parkinson, leziuni ale măduvei spinării, etc.

În sectorul agroalimentar, biotehnologia permite îmbunătăţirea calităţii produselor şi consecinţe pozitive asupra mediului graţie culturilor ameliorate din punct de vedere agronomic. Culturile modificate genetic ocupă o suprafaţă dublă faţă de anul 1998 - 50 mil. hectare în 2001. Proiectul de cercetare FAIR susţine analiza genomului vegetal şi a condus deja la îmbunătăţirea culturilor cerealiere în Europa, ducând la o sporire a conţinutului proteic cu 18%. Se diminuează cantitatea de pesticide folosită datorită rezistenţei modificate la dăunători, cu efecte benefice asupra mediului.

Biotehnologia permite o luptă eficientă împotriva foametei şi a malnutriţiei, în condiţiile creşterii demografice deosebit de rapide. De asemenea, aceasta poate contribui la îmbunătăţirea utilizării nealimentare a culturilor - ca sursă de materii prime industriale, sau noi materiale cum ar fi materialele plastice biodegradabile. Biotehnologia permite obţinerea de molecule complexe pentru industria de transformare a energiei şi pentru cea farmaceutică. Biocarburanţii - solizi şi lichizi - constituie o sursă alternativă de energie. Bioreabilitarea aerului, solului, apei, deşeurilor devin posibile şi datorită progreselor biotehnologiei.

Conform estimărilor specialiştilor, piaţa europeană a biotehnologiei este apreciată la mai mult de 100 de miliarde de euro până în anul 2005, şi la circa 2000 miliarde de euro până la sfârşitul deceniului.

Succesul oricărei economii întemeiate pe cunoaştere se bazează pe crearea, răspândirea şi aplicarea noilor descoperiri. Investiţia în cercetare şi dezvoltare, educaţie şi formare profesională este indispensabilă.

Comisia Europeană are drept obiectiv, în acest domeniu, să restabilească rolul de "motor" al Europei în domeniul biotehnologiei. Al VI-lea Program-cadru comunitar de cercetare, dezvoltare tehnologică - pentru perioada 2002-2006 - propune ca acest domeniu să constituie o prioritate, furnizând o platformă solidă pentru construirea unui spaţiu european de cercetare în vederea întăririi capacităţii de acţiune în domeniul cercetării şi dezvoltării.

Eforturile europene de cercetare trebuie să se axeze pe noile perspective deschise de cercetarea multidisciplinară. Comisia Europeană apreciază că trebuie întărite legăturile între cercetare şi celelalte politici comunitare, în special baza ştiinţifică a reglementării în domeniul sănătăţii. La nivelul Comisiei se consideră că aplicarea pe scară mai largă a rezultatelor biotehnologiei va asigura în viitor locuri de muncă de înaltă calificare şi va oferi noi posibilităţi de investiţie în alte domenii de cercetare.

2. Capacitatea Europei de a oferi soluţii ştiinţifice şi tehnologice

În anii '80, biotehnologia s-a dezvoltat în Europa, cu prioritate în marile întreprinderi în timp ce, spre deosebire de SUA, micile întreprinderi nu au evidenţiat evoluţii în acest sens. În ultimul timp, se înregistrează însă o expansiune rapidă şi în cadrul micilor întreprinderi din Europa. În prezent, sunt înregistrate 1570 de întreprinderi specializate în biotehnologie, în timp ce în Statele Unite sunt numai 1273 de asemenea întreprinderi.

Raportul Comisiei Europene - pentru anul 2001 - privitor la competitivitate analizează în detaliu motivele rămânerii în urmă faţă de SUA, în sectorul biotehnologiei.

La nivel structural, IMM-urile specializate în biotehnologie dispun de capitaluri importante, iar investiţiile beneficiază de intervale mari de recuperare a investiţiei. Fondurile de capital-risc sunt din ce în ce mai disponibile. Oferta de personal calificat este însă redusă, ceea ce poate deveni un obstacol major în dezvoltarea sectorului.

În Raport se subliniază faptul că pentru a îmbunătăţi competitivitatea europeană trebuie acţionat luând în considerare:

− baza de resurse;

− rolul autorităţilor publice;

− încadrarea în reţea a unităţilor care au ca obiect de activitate biotehnologia.

Întărirea bazei de resurse este de o importanţă capitală pentru sectorul bazat pe cunoaştere. Trebuie pus accentul pe învăţarea ştiinţelor vieţii - educaţie şi formare permanentă a cercetătorilor din domeniu -, dar şi pe sensibilizarea publicului. Se impune, de asemenea, şi o pregătire care să depăşească stricta specializare, care să ia în considerare tehnologia informaţiei şi comunicaţiei şi o abordare interdisciplinară. Cunoştinţele ştiinţifice trebuie însoţite de competenţe în domeniul management-ului întreprinderii. Acest pilon al asigurării bazei de resurse contribuie direct la realizarea obiectivelor europene în materie de educaţie şi ocuparea forţei de muncă. Datele bioinformatice detaliate, actualizate şi accesibile, constituie un factor important în dezvoltarea biotehnologiei. Pentru dezvoltarea întreprinderilor din domeniu este necesar accesul la baze de date cât mai complete şi de încredere. Trebuie încurajată colaborarea dintre sectorul public şi cel privat - în domeniu - pentru mobilizarea de resurse şi favorizarea inovaţiei. Comisia Europeană apreciază că, la graniţa dintre cercetare şi aplicaţie, o importanţă deosebită o au condiţiile concrete de utilizare a cunoştinţelor, buna gestionare a capitalului-risc şi stabilirea unor reglementări clare, în special în domeniul drepturilor de autor. Aplicarea integrală a Directivei 44/98, privitoare la protecţia juridică a invenţiilor biotehnologice, va îmbunătăţi securitatea juridică pentru industrie.

Dezvoltarea rapidă a biotehnologiei şi larga gamă a potenţialelor sale aplicaţii impune un rol activ al autorităţilor publice, constând în urmărirea influenţei asupra competitivităţii, anticiparea problemelor emergente şi adoptarea corespunzătoare a politicilor în domeniu. În acest scop, trebuie centralizate informaţiile oferite factorilor de decizie politică prin intermediul schimbului de informaţii şi încadrarea în reţea a comunităţilor care se ocupă cu biotehnologia.

Integrarea în reţea a comunităţilor care au ca obiect de activitate biotehnologia are scopul de a facilita liberul acces la informaţii, competenţe şi experienţe pozitive şi de a crea o mai bună colaborare a actorilor implicaţi şi a instituţiilor care lucrează în domeniu. Protejarea proprietăţii intelectuale la nivel european trebuie urmărită continuu pentru a furniza o bază abordabilă pentru transferul de tehnologie şi pentru cooperare. Trebuie să fie întărite şi legăturile dintre mediul universitar, cel de cercetare şi întreprinderi. De asemenea, trebuie avută în vedere cooperarea în domeniul cercetării şi transferul de tehnologie între regiuni şi între statele membre. Este convenabil să se promoveze şi să se faciliteze diferite forme de încadrare în reţea. O gestionare inteligentă a diversităţii va permite obţinerea de beneficii din utilizarea tehnologiilor cu particularităţi deosebite.

3. Gestionarea problemelor generate de dezvoltarea biotehnologiei

Valorile fundamentale implicate impun, aşa cum s-a subliniat în repetate dezbateri publice, elaborarea şi punerea în aplicare a unor politici responsabile şi coerente pentru a gestiona aceste tehnologii cu evoluţie rapidă. De fiecare dată, cu ocazia acestor dezbateri, s-a subliniat importanţa unei bune guvernări, adică modul în care autorităţile publice elaborează, hotărăsc şi transpun în practică politicile şi acţiunile în domeniu.

Comisia Europeană are în vedere aplicarea normelor de nivel ridicat în ceea ce priveşte gestionarea acestui important domeniu, urmărind cinci direcţii principale de acţiune:

− evoluţia biotehnologiei trebuie să fie însoţită şi să se inspire din rezultatele analizării acestor probleme de către societate;

− biotehnologia trebuie să fie dezvoltată într-o manieră responsabilă, în deplină armonie cu valorile etice şi obiectivele societăţii;

− opţiunile făcute în cunoştinţă de cauză sunt de natură să favorizeze dezvoltarea unor aplicaţii în funcţie de cerere;

− realizarea unei supravegheri conform reglementărilor, bazată pe date ştiinţifice, astfel încât să crească încrederea publicului larg;

− respectarea obligaţiilor juridice şi a principiilor de reglementare de bază, cu scopul de a salvgarda piaţa mică şi obligaţiile internaţionale.

Biotehnologia şi aplicaţiile sale au provocat vii dezbateri la nivelul societăţii, dezbateri încurajate de forurile europene, semn al implicării civice a cetăţenilor.

În cadrul societăţilor democratice, dialogul trebuie să fie aprofundat, structurat, bine condus, documentat. Un dialog constructiv necesită abordări novatoare şi respect reciproc între participanţii la discuţie, atenţia îndreptată asupra problemelor de comunicare neputând fi neglijată.

Dialogul trebuie să fie deschis pentru totalitatea factorilor implicaţi, indiferent de volumul resurselor disponibile. Operatorii economiei, întreprinderile şi utilizatorii, precum şi comunitatea ştiinţifică trebuie să se implice activ în dialog. Comisia Europeană invită partenerii de discuţie să răspundă preocupărilor publice, să manifeste mai multă transparenţă în ceea ce priveşte politicile adoptate şi normele etice după care se ghidează.

O preocupare comunitară este şi armonizarea dezvoltării din domeniul biotehnologiei cu valorile etice şi obiectivele la nivelul societăţii. Dezbaterile au demonstrat că populaţia europeană pune în balanţă avantajele şi inconvenientele - legate de dezvoltarea biotehnologiei - în lumina valorilor fundamentale. În ciuda aparentei polarizări, dezbaterea reliefează şi numeroase puncte de convergenţă.

Sondajele Eurobarometru efectuate în ultimii trei ani indică faptul că aşteptările populaţiei sunt mari în privinţa cuceririlor din domeniul medicinei şi mai reduse privitor la alte ramuri, manifestându-se multe reticenţe şi chiar aversiune faţă de anumite aplicaţii.

Rezolvarea problemei malnutriţiei, a maladiilor care afectează anumite regiuni de pe glob, vine să susţină utilizarea rezultatelor biotehnologiei. Alte aspecte însă ale aplicării noilor tehnologii au conotaţii etice şi la nivelul societăţii, ceea ce evidenţiază importanţa transparenţei şi a responsabilităţii în luarea deciziilor.

Cuceririle biotehnologiei trebuie să respecte valorile înscrise în Carta drepturilor fundamentale, în special în ce priveşte respectarea vieţii şi a demnităţii umane. Comisia Europeană a interzis finanţarea cercetării în domeniul clonării umane în scop reproductiv.

Europa a adoptat o poziţie clară în privinţa dreptului consumatorilor şi operatorilor economici referitor la produsele alimentare modificate genetic. Comisia Europeană apreciază că Europa are nevoie de un dialog public activ şi permanent, precum şi de o largă participare, însoţită de un ansamblu de date de interes, atât privitor la avantaje, cât şi la inconveniente, cu scopul de a permite populaţiei să contribuie la procesul complex, constând în stabilirea priorităţilor. În cadrul iniţiativei "Ştiinţă şi societate", [COM (2601) 714 final] Comisia Europeană a propus o serie de acţiuni destinate întăririi dimensiunii etice în domeniul ştiinţei şi noilor tehnologii. Europa, se apreciază în acelaşi cadru, trebuie să aibă capacitatea să întreprindă analize prospective şi să dispună de cunoştinţele necesare pentru clarificarea problemelor complexe cu care se confruntă. Comisia Europeană subliniază rolul pozitiv jucat de Grupul european pentru etică în ştiinţă şi în noile tehnologii, încă de la înfiinţarea sa în anii '90 şi are în vedere, în cadrul prezentei strategii, să consolideze rolul acestui grup şi să accentueze încadrarea în reţea împreună cu şi între organismele naţionale cu preocupări privind etica în domeniu.

Formularea politicilor trebuie să dea dovadă de transparenţă şi responsabilitate, precum şi de abordări mai participative, obiective care coincid cu cele enunţate în Cartea Albă privind Guvernarea europeană [COM (2001) 428 final].

Supravegherea regulamentară a dezvoltării şi utilizării cuceririlor biotehnologiei este expresia opţiunilor societăţii. Dispoziţiile regulamentare trebuie să garanteze buna funcţionare a mecanismelor de piaţă absolut necesare pentru realizarea obiectivelor propuse. Politica europeană de etichetare obligatorie vizează tocmai să determine ca preferinţele consumatorilor să se traducă în mesaje pentru producători spre a-şi adapta oferta în funcţie de semnalele pieţii.

Încă din anul 1990, UE a optat pentru o abordare reglementară, bazată pe date ştiinţifice, în virtutea căreia toate utilizările comerciale ale organismelor modificate genetic fac obiectul, pentru fiecare caz în parte, unei examinări publice sau al unui acord privind securitatea, înaintea oricărei aplicaţii sau comercializări. Această abordare a dus la adoptarea unei legislaţii-cadru revizute privitor la OMG-uri, legislaţie care intră în vigoare la finele lunii octombrie 2002. Această nouă legislaţie asigură o bază solidă pentru depăşirea situaţiei actuale de incertitudine privind utilizarea noilor produse.

Dintre reglementările generale adoptate, pot fi menţionate:

− în cazul în care este nevoie de o autorizare de comercializare, aceasta este acordată numai după o evaluare ştiinţifică a riscurilor pe care produsul le poate prezenta pentru sănătate şi pentru mediu; trebuie vegheat ca mecanismele de piaţă să funcţioneze eficient, astfel încât consumatorii să opereze opţiunile rapid, trimiţând astfel semnale clare producătorilor; în ultimii 6 ani, Europa a deschis calea unor soluţii care să garanteze consumatorilor posibilitatea opţiunii în cunoştinţă de cauză - prin intermediul etichetării;

− trebuie ca autorităţile publice, în parteneriat cu agricultorii şi alţi operatori privaţi să pună la punct dispozitive - mai ales din domeniul agronomiei - destinate facilitării coexistenţei diferitelor practici agricole, fără a exclude culturile modificate genetic.

Conform Comunicării Comisiei Europene [COM (2000) 1 final] privitor la recurgerea la principiul precauţiei atunci când este vorba de securitatea alimentară, legislaţia comunitară se bazează pe elemente ştiinţifice. Agenţia europeană pentru controlul medicamentelor constituie un exemplu reuşit de stabilire a unor standarde de nivel ridicat în materie de aviz ştiinţific. Înfiinţarea Autorităţii Europene pentru Securitate Alimentară (AESA) va avea ca efect ridicarea nivelului normelor de excelenţă, sporirea independenţei şi transparenţei avizelor ştiinţifice în domeniu, precum şi punerea accentului pe comunicarea riscurilor. AESA va avea ca sarcină evaluarea ştiinţifică a efectelor OMG-urilor asupra mediului şi a sănătăţii. Pe termen lung, se urmăreşte identificarea riscurilor care se prefigurează, inclusiv cele care decurg din utilizarea biotehnologiei în sectorul agroalimentar. Obţinerea încrederii şi înţelegerii din partea populaţiei trebuie să fie o preocupare permanentă.

Direcţia de acţiune trebuie să fie întărirea încrederii populaţiei în rolul ştiinţei şi plasarea ştiinţei în centrul politicilor europene în domeniu.

Investiţiile în domeniul biotehnologiei necesită importante investiţii în infrastructură, lungi perioade implicând ciclurile de producţie şi un cadru de reglementare cuprinzător. Se impune protejarea prin brevet, ceea ce constituie un stimulent pentru cercetare şi dezvoltare. Un mijloc important îl reprezintă garantarea randamentului investiţiilor Trebuie urmărită îndeaproape legislaţia referitoare la proprietatea intelectuală. Pe plan internaţional trebuie acţionat pentru asigurarea unor condiţii egale pentru toţi în materie de protecţie prin brevet şi trebuie promovate măsuri în favoarea dialogului internaţional în domeniu.

Reglementările comunitare trebuie să ia în considerare riscurile potenţiale, incertitudinea ştiinţifică - adică absenţa riscului zero -, evaluarea comparativă a riscurilor, rolul diferitelor etape de analiză a riscului, rolul măsurilor de gestionare a riscului. Trebuie elaborate metode anticipative de analiză a riscurilor.

Deosebit de utile se dovedesc iniţiativele cuprinse în Cartea Albă privind Guvernarea europeană, în special îmbunătăţirile prevăzute în domeniul deschiderii şi responsabilităţii în domeniul gestionării riscurilor şi al utilizării cunoştinţelor tehnice.

Supravegherea respectării reglementărilor revine nu numai autorităţilor publice, ci şi industriei, diverşilor operatori economici, comunităţii ştiinţifice, ONG-urilor, dar şi mijloacelor de comunicare în masă.

Reglementările comunitare în domeniu acoperă o arie extinsă: brevetarea invenţiilor biotehnologice, autorizarea produselor farmaceutice, utilizarea OMG-urilor, comercializarea acestora, etc.

Ultimii ani au dus la modificări de substanţă în cadrul de reglementare. Comisia Europeană are în vedere respectarea următoarelor principii:

− Gestionarea riscurilor şi autorizarea produselor: autorizarea produselor trebuie să se bazeze pe o evaluare ştiinţifică a riscurilor care să conducă la concluzia absenţei pericolului pentru oameni, animale, ansamblul vegetal şi ambiental; gestionarea riscurilor trebuie să ţină cont de rezultatele activităţii de evaluare, precum şi de alţi factori pertinenţi pentru a atinge nivelul dorit de protecţie.

− Salvgardarea pieţei interne: legislaţia comunitară trebuie elaborată şi reexaminată periodic, cu grijă pentru păstrarea coerenţei şi a eficienţei, a fezabilităţii şi aplicabilităţii.

− Respectarea proporţiilor şi a opţiunii consumatorului: exigenţele de reglementare trebuie să fie proporţionale cu riscul identificat şi conforme cu obligaţiile internaţionale ale UE.

− Previzibilitatea, modernizarea şi evaluarea impactului: Comisia Europeană ar trebui să publice periodic un program de lucru flexibil pentru îmbunătăţirea previzibilităţii, transparenţei şi calităţii reglementărilor; actualizarea periodică trebuie să ţină cont de progresele ştiinţifice şi tehnologice, precum şi de evaluările de impact.

4. Concepţia europeană cu privire la colaborarea internaţională în domeniu

Produsele şi serviciile rezultate din evoluţia biotehnologiei fac tot mai mult obiectul schimburilor pe piaţa mondială, manifestându-se tot mai pregnant diversitatea priorităţilor şi a valorilor la nivelul societăţii, determinând abordări novatoare în domeniul noilor tehnologii.

Politicile europene nu trebuie elaborate izolat, ci ţinând cont de contextul mondial. Aceste politici trebuie să asigure păstrarea competitivităţii Europei în raport cu SUA şi Japonia. Având în vedere influenţele politicilor europene asupra ţărilor în curs de dezvoltare, trebuie avute în vedere şi interesele acestor state. În stabilirea politicilor trebuie avute în vedere respectarea valorilor fundamentale şi îndeplinirea obiectivelor pe termen lung.

Se impune o colaborare internaţională pentru a face faţă problemelor noi ridicate de biotehnologie, precum şi politicilor din diferite ţări, politici care se referă la acest domeniu. Schimburile de experienţă, bunuri şi servicii sunt însă influenţate de ritmurile diferite de autorizare. Diferendele comerciale internaţionale pot apărea prin adoptarea unor cadre de reglementare divergente. Prin urmare, trebuie instaurat un veritabil dialog internaţional pentru înţelegerea valorilor şi principiilor fundamentale.

Ţinând cont de problemele particulare ridicate de dezvoltarea biotehnologiei, UE trebuie să promoveze soluţii şi un dialog internaţional care să permită: 

− garantarea complementarităţii acordurilor internaţionale, în particular, între acordurile încheiate în cadrul Organizaţiei Mondiale a Comerţului (OMC) şi Protocolul privind biosecuritatea - Protocolul de la Cartagena, adoptat la Montreal în ianuarie 2000;

− facilitarea în cadrul forurilor internaţionale adecvate - în special FAO, PNUE, CDB, OMC, OMS, CNUCED -, a unei abordări a biotehnologiei care să fie coerentă, globală, eficientă, transparentă, pentru a folosi la maximum know-how-ul; Europa trebuie să continue să joace un rol activ, în special în OECD, pentru a favoriza elaborarea şi reexaminarea periodică, în cadrul organizaţiilor sale, a orientărilor armonizate în privinţa analizei riscurilor, etichetării şi urmăririi traseului, rezultate din biotehnologia modernă; trebuie accentuat rolul UE în cadrul discuţiilor internaţionale, mai ales prin schimburi de vederi între ţările dezvoltate şi cele în curs de dezvoltare; Forumul consultativ UE-SUA privitor la biotehnologie are ca obiectiv înţelegerea reciprocă a preocupărilor şi scopurilor propuse în diferite ţări; un dialog politic demarat chiar în stadii incipiente cu privire la legislaţia în domeniu poate reduce riscul tensiunilor internaţionale.

Biotehnologia promite să răspundă unor necesităţi alimentare şi sanitare fundamentale pe care ţările în curs de dezvoltare trebuie să le rezolve. În raportul PNUD - din anul 2001 - asupra dezvoltării umane, se insistă asupra perspectivelor biotehnologiei în folosul ţărilor în curs de dezvoltare. Biotehnologia va constitui un instrument important pentru ameliorarea situaţiei în anumite sectoare - prin îmbunătăţirea randamentului exploatărilor agricole, utilizarea eficientă a resurselor naturale, sporirea eficienţei economice, etc. Aplicaţiile potenţiale trebuie să facă obiectul unor cercetări şi evaluări vizând reducerea sărăciei şi întărirea securităţii alimentare şi a calităţii nutriţionale.

Europei îi revine rolul de a promova biodiversitatea şi punerea în practică a prevederilor Protocolului privind biosecuritatea - care se aplică la schimburile internaţionale de organisme modificate genetic. Trebuie favorizate cadrele multilaterale negociate, cum ar fi Convenţia asupra diversităţii biologice şi Angajamentul internaţional privind resursele fitogenetice - încheiat în cadrul FAO. Aceste instrumente internaţionale reglementează accesul la resursele genetice şi distribuirea beneficiilor decurgând din utilizarea acestora. UE trebuie să facă în aşa fel încât beneficiile generate de invenţiile biotehnologice să fie distribuite în mod echitabil.

Europei îi revine sarcina de a contribui la asigurarea asistenţei tehnice, la întărirea competenţelor şi realizarea transferului de tehnologie pentru a permite ţărilor în curs de dezvoltare să participe la negocierea şi punerea în aplicare a acordurilor internaţionale în domeniul noilor tehnologii. Trebuie, de asemenea, încurajate cercetarea publică şi parteneriatele Nord-Sud echitabile, în vederea unor aplicaţii ale biotehnologiei ghidate de cerere.

Politica UE în domeniul biotehnologiei va avea repercusiuni importante asupra ţărilor în curs de dezvoltare 

5. Punerea în aplicare şi coerenţa politicilor

Europa nu dispune încă de o politică unitară în ceea ce priveşte biotehnologia, ci de un mozaic de dispoziţii specifice, suprapunându-se un mare număr de politici sectoriale, atât la nivel comunitar, naţional, cât şi local.

Comisia Europeană are în vedere următoarele măsuri: 

− pentru urmărirea progreselor realizate în elaborarea politicilor şi pentru anticiparea problemelor care pot apărea în acest sector cu evoluţie rapidă, Comisia Europeană va prezenta începând cu anul 2002, până în 2010, rapoarte periodice privind biotehnologia, cuprinzând programe flexibile de lucru;

− trebuie garantate coerenţa politicilor şi a legislaţiei comunitare, cu influenţă directă sau indirectă asupra dezvoltării şi utilizării biotehnologiei; Comisia Europeană va examina permanent coerenţa politicilor şi legislaţiei comunitare în domeniul biotehnologiei, lansând - acolo unde este cazul - iniţiative şi propuneri, va urmări ca activitatea de cercetare comunitară să conducă în mod coerent şi eficient la realizarea obiectivelor comunitare; la nivelul Comisiei Europene se va analiza în ce măsură dialogurile bilaterale şi forurile internaţionale existente sunt suficient de eficiente şi generează un flux adecvat de informaţii şi dacă mecanismele interne de coordonare pot fi îmbunătăţite;

− dacă sunt implicate mai multe niveluri de competenţă, strategia avută în vedere de Comisia Europeană trebuie să servească drept model de colaborare între diferiţi actori implicaţi - autorităţi publice comunitare, naţionale şi locale, operatori economici, comunităţi ştiinţifice, etc. În cadrul strategiei de la Lisabona, o acţiune coerentă în favoarea biotehnologiei poate fi pusă în practică prin metoda coordonării şi etalonării performanţelor. Comisia Europeană şi statele membre vor analiza dacă repartizarea competenţelor şi mecanismelor de cooperare existente permit realizarea efectivă a obiectivelor strategice.

Comisia Europeană invită ansamblul instituţiilor şi actorilor publici să lucreze pentru obţinerea unei coerenţe sporite a acţiunilor lor şi intenţionează să iniţieze dezbateri mai susţinute privind orientarea în privinţa aplicaţiilor biotehnologiei.

Pentru a facilita transparenţa şi un dialog structurat privind strategia referitoare la dezvoltarea biotehnologiei, Comisia Europeană intenţionează să organizeze un Forum al factorilor implicaţi, grupând un mare număr de participanţi, inclusiv reprezentanţi ai statelor candidate la aderare şi din terţe ţări.

Iniţiativa Comisiei Europene prezentată în [COM (2002) 27 final] se bazează pe o analiză aprofundată a problemelor-cheie, a punctelor forte, dar şi a celor slabe ale biotehnologiei europene, dar se bazează şi pe o amplă dezbatere publică lansată în luna septembrie 2001. Iniţiativa este concepută a deschide noi căi de dialog.

2. Acţiuni comunitare

La nivel comunitar este propus un larg evantai de măsuri cuprinse într-un plan de acţiune care are în vedere perioada începând din anul 2002. Planul de acţiune constituie un cadru de lansare a numeroase acţiuni pe termen scurt, mediu şi lung, implicând colaborarea cu statele membre şi alţi factori de decizie.

Comisia Europeană invită instituţiile şi organismele comunitare, statele membre, actorii implicaţi să pună în aplicare strategia propusă, stabilind măsuri detaliate care se înscriu în acţiunile pe termen scurt, mediu şi lung, precum şi planificarea executării lor.

Cele 30 de acţiuni propuse acoperă o vastă arie de preocupări şi sunt menite a contribui la realizarea obiectivelor, fiind grupate în jurul următoarelor teme de interes:

· investiţia în resurse umane

· întărirea bazei de cunoştinţe generale

· formarea mâinii de lucru calificate

· adaptarea mâinii de lucru calificate în funcţie de posibilităţile de ocupare a forţei de muncă

· educaţia permanentă

· schimburi interdisciplinare

· atragerea şi stabilizarea la locul de muncă a oamenilor de ştiinţă, evitând "fuga creierelor"

· cercetare

· susţinerea activităţii de cercetare, de dezvoltare tehnologică, de formare profesională în domeniu

· cercetarea în biotehnologie se va concentra pe următoarele priorităţi:

· genomică şi biotehnologie pentru sănătate

· nanotehnolgie

· calitate şi securitate alimentară

· dezvoltare durabilă

· punerea la punct a unei infrastructuri bioinformatice competitive în favoarea cercetării biotehnologice (acţiune presupunând colaborarea Fondului European de Investiţii)

· sporirea competenţelor specifice în domeniul gestionării reţelelor de unităţi cu activitate în domeniul biotehnolgiei

· dezvoltarea competenţelor juridice în domeniu

· crearea unui sistem european puternic, armonizat şi accesibil de protecţie a proprietăţii intelectuale

· susţinerea finanţării din sectorul biotehnologic, antrenând Banca Europeană de Investiţii şi Fondul European de Investiţii

· crearea unui portal Internet de biotehnologie comercială pentru Europa şi dezvoltarea site-ului Internet recent înfiinţat, pentru a crea o platformă de prezentare a activităţii Comisiei Europene în domeniul biotehnologiei

· o mai intensă şi eficientă cooperare interregională în domeniu

· rolul activ al autorităţilor publice

· asigurarea supravegherii competitivităţii şi înfiinţarea unei reţele de contact cu ministerele cu răspunderi în domeniul biotehnologiei din statele membre

· înfiinţarea unui grup consultativ pentru competitivitate 

· publicarea unui ghid de reglementare comunitară cu privire la domeniul biotehnologiei

· analiza comparativă a experienţelor pozitive în privinţa încadrării în reţea şi a aplicării politicilor din domeniu

· angajarea unui dialog structurat, la diverse niveluri, pentru promovarea înţelegerii ştiinţelor vieţii şi a biotehnologiei, precum şi schimbul de informaţii în domeniu

· înfiinţarea unei structuri pentru facilitarea dialogului între părţile interesate

· promovarea înţelegerii conceptelor fundamentale, incluzând cele care se referă la controlul reglementar (incorectitudinea ştiinţifică, absenţa riscului zero, riscurile comparative)

· încurajarea dezbaterilor publice privitor la biotehnologie, implicând oamenii de ştiinţă, industria şi societatea civilă

· dezvoltarea biotehnologiei în armonie cu valorile societăţii

· întărirea sprijinului comunitar axat pe cercetarea implicând aspecte socio-economice şi etice

· luarea în considerare, încă din stadii incipiente ale cercetării, a consecinţelor etice, juridice şi sociale

· accentuarea rolului Grupului european pentru etică

· informarea publicului asupra rezultatului analizei aspectelor etice

· utilizarea aplicaţiilor în funcţie de cerere, sub acţiunea alegerii operate în cunoştinţă de cauză

· sporirea încrederii în supravegherea reglementară bazată pe date ştiinţifice

· accelerarea adoptării unor propuneri legislative pentru modificarea legislaţiei farmaceutice comunitare existente

· perfecţionarea legislaţiei privind OMG-urile 

· urmărirea potenţialelor consecinţe (pe termen lung) asupra mediului rezultând din utilizarea OMG-urilor

· sprijinirea rolului activ jucat de Comisia Europeană în elaborarea liniilor directoare, a normelor şi recomandărilor în domeniu

· întărirea responsabilităţii Europei faţă de ţările în curs de dezvoltare

· conservarea şi utilizarea durabilă a resurselor genetice

· punerea în aplicare a prevederilor Protocolului de la Cartagena asupra biosecurităţii

· îmbunătăţirea funcţiei generale de prospectare, în scopul identificării din vreme a problemelor ce pot apărea

· prezentarea de către Comisia Europeană a unor rapoarte periodice privind biotehnologia pentru a urmări progresele şi a elabora propunerile specifice, susţinerea politică şi legislativă.

